คปภ.ไฟเขียวกมลฟื้นกิจการ
บอร์ด คปภ.อนุมัติกมลประกันภัยกลับมาปั๊มเบี้ยได้อีกครั้ง หลังแผนการเงิน-ธุรกิจผ่าน
7 มิ.ย. 2559

บอร์ด คปภ.อนุมัติกมลประกันภัยกลับมาปั๊มเบี้ยได้อีกครั้ง หลังแผนการเงิน-ธุรกิจผ่าน 
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุมคณะกรรมการ คปภ. เมื่อวันที่ 27 พ.ค.ที่ผ่านมา มีมติเห็นชอบให้ยุติการเพิกถอนใบอนุญาตประกอบธุรกิจประกันวินาศภัยของบริษัท กมลประกันภัย และอนุญาตให้บริษัทเปิดดำเนินธุรกิจได้ตามปกติ มีผลตั้งแต่วันที่ 31 พ.ค.ที่ผ่านมา โดยจะรายงานให้ รมว.คลัง รับทราบต่อไป 
ทั้งนี้ บริษัทได้แก้ไขปัญหาฐานะการเงินและการดำเนินงานตามคำสั่งนายทะเบียนครบถ้วนทั้ง 3 เรื่องแล้ว คือ บันทึกหนี้สินได้ครบถ้วน อัตราส่วนความเพียงพอของเงินกองทุนเกินกว่าที่อัตรากฎหมายกำหนด และมีระบบงาน ระบบควบคุมภายในที่เพียงพอ มีบุคลากรที่พร้อมจะเปิดดำเนินธุรกิจ และมีคุณภาพในการให้บริการแก่ประชาชนและผู้เอาประกันภัย
“หลังจากที่ คปภ.มีหนังสือเสนอ รมว.คลัง เพิกถอนใบอนุญาตของบริษัทไปก่อนหน้านี้ ปรากฏว่าบริษัทได้ใส่เงินเพิ่มทุนเข้ามา โดยมีหลักฐานการโอนเงินเข้าบัญชีเงินฝากรวม 150 ล้านบาท ทำให้บริษัทมีทรัพย์สินมากกว่าหนี้สิน และมีอัตราส่วนความเพียงพอของเงินกองทุน 157.10% รวมทั้งเปลี่ยนแปลงกรรมการชุดใหม่ ปรับแผนธุรกิจใหม่ และแก้ไขระบบงานพร้อมจัดทำคู่มือการปฏิบัติงานส่งให้สำนักงาน คปภ.แล้ว ซึ่ง คปภ.จะยังคงติดตามการดำเนินงานของบริษัทอย่างใกล้ชิดต่อไปอีกระยะหนึ่ง เพื่อให้มั่นใจว่าบริษัทมีฐานะการเงินและการดำเนินงานที่มั่นคงน่าเชื่อถือ” นายสุทธิพล กล่าว
อย่างไรก็ตาม คปภ.มีกระบวนการทำงานเรื่องนี้อย่างเข้มข้น รัดกุม ที่สำคัญมีข้อกฎหมายและข้อมูลต่างๆ รองรับชัดเจน ผ่านการกลั่นกรองของคณะกรรมการกลั่นกรองและเสนอแนะการใช้มาตรการป้องกันและแก้ไขปัญหาบริษัทประกันภัยที่อาจก่อให้เกิดความเสียหายต่อผู้เอาประกันภัยหรือประชาชน หรือที่เรียกกันว่า “คณะกรรมการ ICU” ถึง 3 ครั้ง โดยคณะกรรมการ คปภ.มีการพิจารณากันอย่างละเอียด มีการซักถามข้อสงสัยต่างๆ พร้อมให้สำนักงาน คปภ.วิเคราะห์ในเชิงลึก โดยพิจารณาทั้งประเด็นข้อกฎหมาย และประเด็นอื่นๆ ประกอบกัน ทั้งก่อนที่จะมีมติก็ได้ให้ข้อสังเกตไปปรับปรุงในหลายประเด็น ซึ่งก็ได้มีการดำเนินการครบถ้วนแล้ว